Kažimír, Peter, podpredseda vlády a minister financií SR (2014-05-14):
Ďakujem veľmi pekne pánovi poslancovi Mihálovi za v podstate z pohľadu opozičného poslanca a bývalého ministra, za veľmi korektný príspevok vrátane pripomienky predpovede počasia, pretože tu nemusím mať rovnaký pohľad na kvalitu dokumentu a na jeho charakter. Ale program stability aj z pohľadu gestorstva, keďže patrí pod rezort financií, je postavený na prognózach, tak ako je každý rozpočet postavený na prognózach, tak ako je správa o makroekonomickom vývoji za prvý polrok vždycky v danom fiškálnom roku, postavený na nejakej prognóze, na nejakom očakávaní, takže váš pocit alebo pocit vášho 20-mesačného syna môže byť navodený aj pri čítaní tohto dokumentu, lebo naozaj pracujeme s prognózami, ktoré sú, aspoň tí, ktorých označil pán poslanec Hlina za titanov v tomto, v tomto slovutnom parlamente, ktorí pracujú dlhé roky s verejnými financiami, tak potvrdia, že tie prognózy sú založené na relatívne, by som povedal, objektívnych procesoch, pracujú na nich objektívni ľudia, ktorí sa nemenia s výmenami vlád, a z tohto pohľadu sú to, by som povedal, z hľadiska politickej korektnosti objektívne prognózy a dva roky tu máme aj rozpočtovú radu alebo radu rozpočtovej zodpovednosti, ktorá naozaj aj oproti tomu vášmu fungovaniu v rokoch 2011 až ’12 má oveľa väčší vzťah, oveľa viac vidí do toho hrnca, ktorým disponuje rezort financií, čiže tá informačná asymetria sa naozaj mnohým spôsobom proste posunula kvalitatívne k lepšiemu a je to fér. To z tohto pohľadu, si myslím, že to fér je. Už úplne nie je fér hovoriť o tom, že sa vám zdá, že je to nejaký porazenecký prístup vlády, ja vám musím aj z pohľadu vašej profesie, človeka, ktorý sa venoval, mal na starosti v nejakom období trh práce, otázku nezamestnanosti a zamestnanosti v našej krajine, viete, že, zhodneme sa, je to hlavná boľačka našej krajiny, hlavne štrukturálna dlhodobá nezamestnanosť. A tu sú dobré správy. Po roku 2013, ktorý bol druhým najhorším fiškálnym rokom v modernej histórii Slovenska, keďže recesia v Európe v roku 2013 prekvapila nielen nás, ale aj mojich kolegov v krajinách eurozóny a, samozrejme, že to malo vplyv aj na našu krajinu, ale to je objektívny fakt. Ten fakt je daný štruktúrou našej ekonomiky, závislosťou našej krajiny na exporte a tie rozhodnutia o tom, že naše krajiny, tými hlavnými motormi priemyslu sú zahraničné firmy, ktoré sú proste napojené na globálne trhy, to rozhodnutie tu bolo konsenzuálne a ťažko niekomu vyčítať, či máme dneska takú alebo onakú závislosť na automobilovom priemysle alebo na elektronickom priemysle alebo či sa chceme viac alebo menej venovať digitálnej ekonomike, startupom, startupom a podobne. Podstatné je ale na konci dňa, čo je pre ľudí dôležité, je, že s odchádzajúcou recesiou v Európe sa ľudia už v tomto roku na Slovensku nemusia obávať o stratu práce, ale, naopak, tento rok na základe všetkých informácií, ktoré máme, má byť rokom zmeny na trhu práce a nielen má byť, ale aj sa to reálne deje, čiže ľudia budú nachádzať lepšie a jednoduchšie prácu. To, že nehovorím do vetra, potvrdzujú aj čísla o poslednom vývoji nezamestnanosti a zamestnanosti, pretože zamestnanosť aj v súkromnom sektore rástla aj za mesiac marec, aj za mesiac apríl. Dostávame sa dokonca v niektorých súkromných sektoroch na najlepšie čísla zamestnanosti od roku 2009, čo je veľmi dobrá správa pre krajinu, a poznáte ma, ja nebudem z tohto pohľadu egoisticky sa len prihovárať za to, že to je len výsledok zmysluplného konania vlády, je to, samozrejme, výsledok celkovej atmosféry v eurozóne, je to výsledok aj reálnych krokov spoločných, ktoré sme v Európe podnikli, a je to v každom prípade dobrá správa pre krajinu. Takisto výšky či evidovanej, alebo disponibilnej nezamestnanosti hovoria o tom, že sa dostávame pod čísla apríla roku 2012, keď sme prevzali vládnu zodpovednosť. Ak hovoríme o projekte ročného zúčtovania, ja si naozaj vážim aj podporu v médiách z pohľadu toho, že ten nástroj schvaľujete, chcem len pripomenúť, možno vám to chýba v samotnom dokumente, lebo je technokraticky písaný na rezorte financií, a môžete to vnímať ako fiškálny nástroj ako keby, ako zohnať viac peňazí pre rozpočet. My sme presvedčení o tom, že ročné zúčtovanie prinesie viac peňazí pre rozpočet, to je jeho podstata. Otázka je koľko. Dnes naozaj neexistujú presné jasné štruktúry, pretože to je projekt na ďalší rok a pol, my nehovoríme o tom, že spustíme ročné zúčtovanie od tohto roku alebo od januára budúceho roku. Ročné zúčtovanie – a to vám absolútne potvrdzujem – je základný technický predpoklad fungujúceho UNITAS-u, na ktorom je tu konsenzuálny súhlas, aby začal konečne fungovať, ročné zúčtovanie je ale základný technický predpoklad pre adresnosť sociálnych dávok. Pretože my sa tu môžeme tešiť a predbiehať v tom, ako by nemali bohatí, v tejto krajine sú bohatí, je veľmi relatívne v našej krajine z hľadiska príjmovej krivky, ale všetci cítime, že plošné rozdávanie dávok v tejto situácii verejných financií nie je fér a nie je správne. Ale aby sme to mohli naozaj seriózne urobiť, aby sme sa tu nepredbiehali, to už je, kto by tie dávky mal mať a nemal mať, potrebujeme na to informácie. A vy veľmi dobre viete ako bývalý minister práce, že štát nedisponuje ani v roku 2014, stále nedisponuje celkovými údajmi o všetkých druhoch príjmov jednotlivých občanov, takže áno, funkčné ročné zúčtovanie nám dá obraz o príjme na jednu hlavu rodiny, čo by podľa mňa mal byť ten správny a férový prístup aj potom pri rozhodovaní o tom, od akej príjmovej hranice by sa mali dávky postupne alebo priamo a jednorazovo zobrať. Ten povzdych nad UNITAS-om – aj s ním dokonca súhlasím – ja môžem len potvrdiť, že samotný projekt UNITAS-u v tej popísanej forme na rozdiel od nejakých zaklínaní vznikol v roku 2006 až 2010, to znamená, bol ten projekt jasne postavený. Bohužiaľ, sa niečo stalo v roku 2012, veľmi dobre viete, že nám zlyhala prvá fáza zapojenia informačného systému na finančnej správe a zrušenie daňovej a colnej správy, a my túto chybu už nikdy nechceme zopakovať. Áno, od 1. januára budúceho roku by sme mali zaviesť nový štandardný daňový informačný systém, bude to obrovská skúška pre nás hlavne po tom, čo sa stalo v roku 2012, a to je základný predpoklad na to, aby prvá fáza UNITAS-u mohla skončiť, ale musím zároveň oznámiť, že to, čo sa stalo v roku 2012, spôsobilo dvojročné, minimálne dvojročné omeškanie celého projektu. To znamená, my nie sme schopní ohlásiť aj druhú etapu alebo odštartovanie celkového UNITAS-u, čo znamená jedno miesto platenia daní a odvodov v tomto volebnom období. To treba proste férovo priznať, ale asi ťažko nájdete výtky na to, že by sme sa na rezorte financií nevenovali tejto situácii, máme jasný projekčný tím, máme jasné odpočty, 1. januára sme spustili portál, nový portál finančnej správy, elektronizujeme styk občanov, podnikateľov s finančnou správou, čo je základný predpoklad aj zlepšovania podnikateľského prostredia z toho pohľadu, čo môžeme my priniesť ako rezort financií, a z tohto pohľadu, si myslím, že projekt UNITAS síce bude projektom dekády, lebo dohromady to bude asi trvať naozaj 10 rokov, ale má význam o neho zabojovať a má význam sa poučiť aj z predchádzajúcich chýb. Ďakujem.